b'\n_START_ARTICLE_\nD\xc5\xbeingiskan\n_START_SECTION_\nPoreklo\n_START_PARAGRAPH_\nTemud\xc5\xbein je bil po o\xc4\x8detovi strani v sorodu s Kabul kanom, Ambagaj kanom in Kutula kanom, ki je vodil mongolsko plemensko zvezo. Ko je dinastija Jin leta 1166 namesto Mongolov za\xc4\x8dela podpirati Tatare, so Tatari Kabul kana uni\xc4\x8dili in na \xc4\x8delu vodilnih mongolskih klanov se je pojavil D\xc5\xbeingiskanov o\xc4\x8de in poglavar Bord\xc5\xbeiginov Jesugej. Za isti polo\xc5\xbeaj se je potegoval tudi poglavar rivalskega plemena Taj\xc4\x8dutov, ki je bil neposredni Ambagajev potomec. Ko so Tatari po letu 1161 postali premo\xc4\x8dni, jim je dinastija Jin odrekla podporo in za\xc4\x8dela podpirati Kereide.\n_START_SECTION_\nRojstvo\n_START_PARAGRAPH_\nZaradi pomanjkanja pisnih virov iz tistega obdobja je o Temud\xc5\xbeinovem otro\xc5\xa1tvu zelo malo zanesljivih podatkov, viri, ki so na razpolago, pa si v mnogo\xc4\x8dem nasprotujejo. _NEWLINE_Rojen je bil leta 1162 v pogorju Burkan Kaldun v pore\xc4\x8dju Onona in Kerulena v Mongoliji, nedale\xc4\x8d od sedanje mongolske prestolnice Ulan Bator. Tajna zgodovina Mongolov pravi, da je ob rojstvu v pesti stiskal strdek krvi, kar je pomenilo, da bo postal  velik vladar. Bil je tretji sin nepomembnega plemenskega poglavarja Kijadov Jesugeja Bagaturja, ki je bil zaveznik kereidskega Ong kana.  Mati H\xc3\xb6lun je bila iz plemena Olhonutov. Ime naj bi dobil po poglavarju tatarskega plemena, ki ga je Jesugej malo pred tem ujel. Njegovo ime namiguje, da bi lahko bil potomec dru\xc5\xbeine kova\xc4\x8dev. _NEWLINE_Bord\xc5\xbeigini in Olhonuti, ki so bili veja plemena Ongiratov, so bili nomadi. D\xc5\xbeingiskanovi predniki so bili plemenski poglavarji, zato je bil D\xc5\xbeingiskan plemi\xc5\xa1kega porekla. Vi\xc5\xa1ji socialni polo\xc5\xbeaj mu je olaj\xc5\xa1al iskanje zaveznikov in zdru\xc5\xbeevanje mongolskih plemen._NEWLINE_Noben D\xc5\xbeingiskanov portret se ni ohranil in vse njegove ohranjene podobe so zgolj umetni\xc5\xa1ke interpretacije. Perzijski zgodovinar Ra\xc5\xa1id al-Din je v svoji kroniki D\xc5\xbeami al-Tavarik zapisal, da je bil D\xc5\xbeingiskanov \xc2\xbbsijajni\xc2\xab\xc2\xa0prednik visok, bradat, rde\xc4\x8delas in zelenook. Ra\xc5\xa1id al-Din opisuje tudi prvo sre\xc4\x8danje D\xc5\xbeingiskana s Kublajkanom, na katerem je bil D\xc5\xbeingiskan presene\xc4\x8den, da Kublaj ni rde\xc4\x8delas. Isti zgodovinar pi\xc5\xa1e tudi to, da pleme Bord\xc5\xbeiginov pozna legendo o svojem poreklu: praprednika plemena sta bila Alan-ko in nek tujec, sijajen mo\xc5\xbe, ki je imel rde\xc4\x8de lase in modrozelene o\xc4\x8di. Sodobni zgodovinar Paul Ratchnevsky omenja, da bi zaradi opisanih zna\xc4\x8dilnosti lahko bil Kirgiz. Kakorkoli \xc5\xbee, najbolj realna podoba, ki jo sprejema ve\xc4\x8dina zgodovinarjev, je njegov portret v Narodnem muzeju v Taipeju na Tajvanu.\n_START_SECTION_\nDru\xc5\xbeina\n_START_PARAGRAPH_\nTemud\xc5\xbein je imel brate Kasarja, Kad\xc5\xbeijuna in Tem\xc3\xbcgeja, sestro Tem\xc3\xbclin ter polbrata Bekterja in Belguteja. Njegovo otro\xc5\xa1tvo je bilo te\xc5\xbeko in podobno \xc5\xbeivljenju drugih mongolskih nomadov. Ko je bil star devet let, ga je o\xc4\x8de zaro\xc4\x8dil in ga poslal k dru\xc5\xbeini njegove bodo\xc4\x8de \xc5\xbeene B\xc3\xb6rte, ki je bila iz istega plemena kot njegova mati. Temud\xc5\xbein je bil vse do dvanajstega leta, ko se je lahko poro\xc4\x8dil, v slu\xc5\xbebi dru\xc5\xbeinskega gospodarja Sansarja. O\xc4\x8de je medtem zbe\xc5\xbeal k sicer sovra\xc5\xbenim Tatarom, ki so ga zastrupili s hrano. Ko je Temud\xc5\xbein izvedel za o\xc4\x8detovo smrt,  se je vrnil domov in zahteval o\xc4\x8detov polo\xc5\xbeaj plemenskega kana. O\xc4\x8detovo pleme je njegovo zahtevo zavrnilo, ker je bil \xc5\xa1e otrok, in prepustilo H\xc3\xb6lun in njene otroke samim sebi._NEWLINE_H\xc3\xb6lun in njeni otroci so naslednjih nekaj let \xc5\xbeiveli v ubo\xc5\xa1tvu in se pre\xc5\xbeivljali predvsem z divjimi sade\xc5\xbei, svizci in drugimi malimi \xc5\xbeivalmi, ki so jih nalovili otroci.  Ne enem od lovov je Temud\xc5\xbein pri trinajstih letih v sporu za plen  ubil svojega polbrata Bekterja in si s tem utrdil polo\xc5\xbeaj dru\xc5\xbeinskega poglavarja. _NEWLINE_Drug pomemben dogodek se je zgodil leta 1182, ko so Temud\xc5\xbeina ujeli o\xc4\x8detovi biv\xc5\xa1i zavezniki in ga zasu\xc5\xbenjili. Temud\xc5\xbeinu je s pomo\xc4\x8djo stra\xc5\xbearja, o\xc4\x8deta njegovega bodo\xc4\x8dega generala \xc4\x8cilauna, uspelo pobegniti. Novica o njegovem pobegu se je hitro raz\xc5\xa1irila in mo\xc4\x8dno pove\xc4\x8dala njegov ugled. Kmalu zatem sta se mu pridru\xc5\xbeila bodo\xc4\x8da generala D\xc5\xbeelme in Arslan, ki sta skupaj s Temud\xc5\xbeinovimi brati ustvarila jedro bodo\xc4\x8de D\xc5\xbeingiskanove armade._NEWLINE_Mongoli v tistem \xc4\x8dasu niso bili povezani v nobeno plemensko zvezo in so svoja kratkotrajna zavezni\xc5\xa1tva utrjevali predvsem s porokami. Temud\xc5\xbein je zato odra\xc5\xa1\xc4\x8dal v okolju stalnih plemenskih vojn, tatvin, roparskih pohodov, korupcije in ma\xc5\xa1\xc4\x8devanja, v katero so se stalno vme\xc5\xa1avali tujci, predvsem kitajske dinastije z juga. Temud\xc5\xbein je spoznal, da v tako nestabilni politi\xc4\x8dni klimi potrebuje predvsem zanesljive voja\xc5\xa1ke zaveznike. _NEWLINE_Pri pribli\xc5\xbeno \xc5\xa1estnajstih letih se je poro\xc4\x8dil z zaro\xc4\x8denko B\xc3\xb6rte in s tem utrdil zvezo z njenim  plemenom Ongiratov. Z B\xc3\xb6rte je imel \xc5\xa1tiri sinove: D\xc5\xbeo\xc4\x8dija (1185\xe2\x80\x931226), \xc4\x8cagataja (1187\xe2\x80\x941241), \xc3\x96gedeja (1189\xe2\x80\x941241) in Toluja (1190\xe2\x80\x931232). Ve\xc4\x8d otrok je imel tudi z drugimi \xc5\xbeenami, vendar ti otroci niso mogli biti njegovi nasledniki. O njegovih h\xc4\x8derkah ni nobenega podatka. _NEWLINE_B\xc3\xb6rte so kmalu po poroki ugrabili Merkiti in jo dali za \xc5\xbeeno poglavarjevemu bratu \xc4\x8cilger Boku. Temud\xc5\xbein jo je s pomo\xc4\x8djo prijatelja D\xc5\xbeamuka in njegovega za\xc5\xa1\xc4\x8ditnika Ong kana iz plemena Kereidov re\xc5\xa1il. Devet mesecev kasneje je rodila sina D\xc5\xbeo\xc4\x8dija, kar je vneslo nekaj dvoma v njegovo o\xc4\x8detovstvo. B\xc3\xb6rte je kljub \xc5\xa1pekulacijam ostala Temud\xc5\xbeinova prva \xc5\xbeena, \xc4\x8deprav se je kasneje skladno z mongolsko tradicijo \xc5\xa1e ve\xc4\x8dkrat poro\xc4\x8dil.\n_START_SECTION_\nVera\n_START_PARAGRAPH_\nD\xc5\xbeingiskan je bil verjetno \xc5\xa1amanist ali tengriist, tako kot ve\xc4\x8dina pripadnikov mongolsko-tur\xc5\xa1kih plemen v Srednji Aziji. Bil je zelo versko strpen in se je pri kr\xc5\xa1\xc4\x8danskih misijonarjih, muslimanskih trgovcih in taoisti\xc4\x8dnemu menihu Qiu \xc4\x8cuju pogosto seznanjal z njihovo vero, filozofijo in moralo.\n_START_SECTION_\nZdru\xc5\xbeitev mongolskih plemen\n_START_PARAGRAPH_\nSrednjeazijska planota severno od Kitajske je bila v zgodnjih 1200. letih razdeljena na ve\xc4\x8d plemenskih zvez, med katerimi so bili najpomembnej\xc5\xa1i Najmani, Merkiti, Ujguri, Tatari, Mongoli in Kereidi. Vsa plemena so bila prepri\xc4\x8dana v svoje pravice, zato so si bila pogosto sovra\xc5\xbena, kar se je odra\xc5\xbealo v stalnih vojnih pohodih, ropanju in ma\xc5\xa1\xc4\x8devanju. _NEWLINE_Temud\xc5\xbeinov vzpon na oblast se je za\xc4\x8del s ponudbo zavezni\xc5\xa1tva (nekateri viri trdijo, da vazalstva) o\xc4\x8detovemu krvnemu bratu, kereidskemu kanu Togrilu, ki je bolj znan kot Ong kan ali Vang kan. Nova zveza se je prvi\xc4\x8d uveljavila med B\xc3\xb6rtinim ujetni\xc5\xa1tvom pri Merkitih, ko je Temud\xc5\xbein prosil za pomo\xc4\x8d prav Togrila. Togril je svojemu novemu zavezniku ponudil 20.000 kereidskih voj\xc5\xa1\xc4\x8dakov in mu svetoval, naj prosi za pomo\xc4\x8d tudi svojega prijatelja iz otro\xc5\xa1tva D\xc5\xbeamuka, ki je medtem postal vladar (kan) plemena D\xc5\xbeadaranov. Pohod proti Merkitom se je kon\xc4\x8dal z njihovim popolnim porazom in re\xc5\xa1itvijo B\xc3\xb6rte, Temud\xc5\xbeinov uspeh pa je po drugi strani na\xc4\x8del njegovo prijateljstvo z D\xc5\xbeamuko._NEWLINE_Glavni nasprotniki Mongolov okrog leta 1200 so bili Najmani na zahodu, Merkiti na severu, Tanguti na jugu ter Jini in Tatari na vzhodu. Temud\xc5\xbein in njegovi privr\xc5\xbeenci in  svetovalci so do leta 1190 zdru\xc5\xbeili samo manj\xc5\xa1a mongolska plemena. Pri vodenju vojn in podjarmljanju rivalskih plemen je Temud\xc5\xbein prekinil mongolsko tradicijo podeljevanja polo\xc5\xbeajev po dru\xc5\xbeinskih zvezah in jih za\xc4\x8del podeljevati po zaslugah in lojalnosti. V zameno za absolutno  poslu\xc5\xa1nost in podrejanje zakoniku Jasa, ki ga je sam napisal, je civilistom in vojakom obljubil del bodo\xc4\x8dega vojnega plena._NEWLINE_Pokorjena plemena je vzel pod svojo za\xc5\xa1\xc4\x8dito, njihove vojake pa vklju\xc4\x8dil v svojo vojsko. S tak\xc5\xa1nimi politi\xc4\x8dnimi inovacijami je med pokorjenimi plemeni dosegel veliko lojalnost in vedno ve\xc4\x8djo mo\xc4\x8d. _NEWLINE_Togrilov sin Sengum je zaradi nara\xc5\xa1\xc4\x8dajo\xc4\x8de Temud\xc5\xbeinove mo\xc4\x8di in Togrilove naklonjenosti postal ljubosumen in ga je sklenil ubiti, Togril pa ga je kljub simpatijam do Temud\xc5\xbeina pri tem podprl. Ko je Temud\xc5\xbein izvedel za Sengumove na\xc4\x8drte, ga je napadel ter njega in njegove zaveznike porazil. Prijateljstvo med Togrilom in Temud\xc5\xbeinom se je prekinilo in Togril je kasneje zavrnil Temud\xc5\xbeinovo pro\xc5\xa1njo, da bi dal svojo h\xc4\x8derko za \xc5\xbeeno njegovemu najstarej\xc5\xa1emu sinu D\xc5\xbeo\xc4\x8diju. Njegova zavrnitev je bila znak nespo\xc5\xa1tovanja in je povzro\xc4\x8dila popoln razkol in za\xc4\x8detek vojne. Togril se je povezal s Temud\xc5\xbeinovim nasprotnikom D\xc5\xbeamuko, zaradi nesporazmov med njima in prebega \xc5\xa1tevilnih njunih zaveznikov k Temud\xc5\xbeinu pa je povzro\xc4\x8dil Tugrilov poraz. D\xc5\xbeamuka je med spopadom pobegnil z boji\xc5\xa1\xc4\x8da. Spopad je pomenil tudi za\xc4\x8detek padca in asimilacije plemena Kereidov. _NEWLINE_Naslednji Temud\xc5\xbeinovi neposredni sovra\xc5\xbeniki so bili Najmani, h katerim se je zatekel pobegli D\xc5\xbeamuka. Najmani se niso vdali, \xc4\x8deprav se je jih je velik del prostovoljno priklju\xc4\x8dil Temud\xc5\xbeinu. Na kurultaju leta 1201 so D\xc5\xbeamuko izvolili za \xc2\xbbvladarja sveta\xc2\xab\xc2\xa0in mu dali naslov gur kan, ki so ga sicer uporabljali cesarji Kara-kitanskega kanata. Podelitev naslova je povzro\xc4\x8dila dokon\xc4\x8den razkol in D\xc5\xbeamuka je organiziral koalicijo Temud\xc5\xbeinu sovra\xc5\xbenih plemen. Pred odlo\xc4\x8dilnim voja\xc5\xa1kim spopadom je ve\xc4\x8d generalov prestopilo k Temud\xc5\xbeinu, med njimi tudi Subedej. Po ve\xc4\x8d bitkah so leta 1206 D\xc5\xbeamuko njegovi vojaki vrgli z oblasti in ga izro\xc4\x8dili Temud\xc5\xbeinu. _NEWLINE_Tajna zgodovina Mongolov pravi, da mu je Temud\xc5\xbein ponudil prijateljstvo in ga povabil na svojo stran, njegove izdajalce pa je dal ubiti. D\xc5\xbeamuka je ponudbo zavrnil, \xc4\x8de\xc5\xa1 da na nebu lahko sije samo eno Sonce in prosil za dostojno smrt. Dostojna smrt je po mongolski tradiciji pomenila smrt brez prelivanja krvi, v praksi pa je to pomenilo, da so \xc5\xbertvi zlomili vrat. D\xc5\xbeamuka je torej zase zahteval hitro smrt, \xc4\x8deprav je bil znan po tem, da je sovra\xc5\xbene generale \xc5\xbeive skuhal. Merkite, ki so se po porazu pridru\xc5\xbeili Najmanom, je porazil Subedej, ki je bil najprej pripadnik Temud\xc5\xbeinove osebne stra\xc5\xbee, kasneje pa uspe\xc5\xa1en general.  Po porazu Merkitov je Temud\xc5\xbein postal edini vladar mongolskih step, ker so se vsa pomembnej\xc5\xa1a plemena s silo ali prostovoljno zdru\xc5\xbeila v njegovo Mongolsko zvezo. _NEWLINE_Pripovedi o D\xc5\xbeingiskanomemu \xc5\xbeivljenju so polne spopadov, izdajstev, zarot in razprtij s starimi zavezniki, na primer z D\xc5\xbeamuko, ki je tudi hotel postati vladar mongolskih plemen, Togrilom, ki je bil o\xc4\x8detov zaveznik, in sinom D\xc5\xbeo\xc4\x8dijem. Probleme je imel tudi z najpomembnej\xc5\xa1imi \xc5\xa1amani, ki so ga posku\xc5\xa1ali spreti s sicer zvestim bratom Kasarjem. Njegova voja\xc5\xa1ka strategija je temeljila na zbiranju pomembnih podatkov in razumevanju nasprotnika, zato je bila njegova razvejana po\xc5\xa1tna mre\xc5\xbea jam isto\xc4\x8dasno tudi obse\xc5\xbena vohunska mre\xc5\xbea. Bil je tudi zelo dojemljiv za nove ideje in tehnologije, s katerimi se je sre\xc4\x8dal.  Oblegovalne tehnike, na primer, se je hitro in zelo temeljito nau\xc4\x8dil od Kitajcev._NEWLINE_Rezultat vsega tega je bil, da je do leta 1206 zdru\xc5\xbeil ali pokoril Merkite, Najmane, Mongole, Kereide, Tatare in Ujgure ter ve\xc4\x8d drugih manj\xc5\xa1ih plemen, ki so od takrat naprej znana kot Mongoli. Poglavarji zdru\xc5\xbeenih mongolskih plemen so ga na kurultaju leta 1206 izvolili za svojega vladarja \xe2\x80\x93 kana in ga preimenovali v D\xc5\xbeingiskana. Naslov kagana je dobil posmrtno. Naslov kagana si je prvi nadel njegov sin in naslednik \xc3\x96gedej in ga nato podelil tudi svojemu o\xc4\x8detu. Isto\xc4\x8dasno ga je razglasil za ustanovitelja dinastije Yuan. _NEWLINE_Zdru\xc5\xbeitev mongolskih plemen je pomenila vzpostavitev miru ter za\xc4\x8detek njihove politi\xc4\x8dne in voja\xc5\xa1ke enotnosti.\n_START_SECTION_\nTangutsko cesarstvo\n_START_PARAGRAPH_\nLeta 1206 je D\xc5\xbeingiskanovo ozemlje in ozemlje njegovih zaveznikov na zahodu mejilo na Tangutsko cesarstvo, bolj znano kot Xi Xia ali Zahodna Xia, na jugu in vzhodu pa na Dinastijo Jin. Dinastijo Jin so ustanovili mand\xc5\xbeurski D\xc5\xbeur\xc4\x8deni, ki so vladali severni Kitajski in bili ve\xc4\x8d stoletij vladarji mongolskih plemen._NEWLINE_D\xc5\xbeingiskan je po prihodu na oblast najprej organiziral svojo vojsko in dr\xc5\xbeavo, potem pa se je za\xc4\x8del pripravljati na vojno s Tangutskim cesarstvom, ki je bilo najbli\xc5\xbeje. Bil je prepri\xc4\x8dan, da napadenim Tangutom mnogo mo\xc4\x8dnej\xc5\xa1a dinastija Jin ne bo pri\xc5\xa1la na pomo\xc4\x8d, kar se je tudi zgodilo. Na za\xc4\x8detku pohoda je imel nekaj te\xc5\xbeav z obleganjem utrjenih mest, leta 1209 pa se je cesarstvo kljub temu vdalo.\n_START_SECTION_\nDinastija Jin\n_START_PARAGRAPH_\nPo porazu Zahodne Xie je D\xc5\xbeingiskan leta 1211 sklenil napasti Dinastijo Jin. Poveljnik jinske vojske je naredil takti\xc4\x8dno napako, da ni takoj napadel Mongolov. Namesto tega je Mongolom poslal  glasnika Ming-Tana, ki je zatem dezertiral in obvestil Mongole, da jih na drugi strani prelaza \xc4\x8daka jinska vojska. V bitki na prelazu so Mongoli premagali Jine in pobili ve\xc4\x8d tiso\xc4\x8d njihovih vojakov. D\xc5\xbeingiskan je leta 1215 oblegal, osvojil in nato pobil prebivalce glavnega mesta Yanjing, kasnej\xc5\xa1ega Pekinga. Cesar Xuanzong je pobegnil v svojo novo prestolnico Kaifeng in severno polovico svojega kraljestva prepustil Mongolom.\n_START_SECTION_\nKara-Kitajski kanat\n_START_PARAGRAPH_\nKu\xc4\x8dlug, odstavljeni kan Najmanov, je po porazu z D\xc5\xbeingiskanom pobegnil na zahod in prevzel (uzurpiral) oblast v Kara-Kitaju (Kara-Kitanu). D\xc5\xbeingiskan je zato sklenil osvojiti Kara-Kitajski kanat in vre\xc4\x8di Ku\xc4\x8dluga z oblasti. Mongolska vojska je bila zaradi desetletne neprekinjene vojne z dinastijama Xia in Jin iz\xc4\x8drpana, zato je proti Ku\xc4\x8dlugu lahko poslal samo dva tumena, se pravi okrog 20.000 vojakov. Vojski je poveljeval mladi general D\xc5\xbeebe (Pu\xc5\xa1\xc4\x8dica)._NEWLINE_Mongoli so bili zaradi tako majhne vojske prisiljeni spremeniti svojo strategijo. Ku\xc4\x8dlugove  privr\xc5\xbeence so za\xc4\x8deli hujskati k uporu, tako da je kanat postal bolj ranljiv za mongolski napad. Kon\xc4\x8dni rezultat je bil Ku\xc4\x8dlugov poraz v bitki zahodno od Ka\xc5\xa1garja na skrajnem zahodu dana\xc5\xa1nje Kitajske. Ku\xc4\x8dlug je ponovno pobegnil, vendar so ga ujeli in usmrtili. Leta 1218 se je Kara-Kitajski kanat dokon\xc4\x8dno vdal in Mongolsko cesarstvo je raz\xc5\xa1irilo svoje ozemlje vse do Balha\xc5\xa1kega jezera na meji s Horezmskim cesarstvom, muslimansko dr\xc5\xbeavo, ki se je raztezala od Kaspijskega jezera na zahodu do Perzijskega zaliva na jugu.\n_START_SECTION_\nHorezmsko cesarstvo\n_START_PARAGRAPH_\nNa za\xc4\x8detku 13. stoletja je v Horezmskem cesarstvu vladal \xc5\xa1ah Mohamed Ala ad-Din. D\xc5\xbeingiskan je na Horezm gledal kot na mo\xc5\xbenega trgovskega partnerja ob Svilni cesti in je za za\xc4\x8detek tja poslal karavano 500 mo\xc5\xbe, ki naj bi s cesarstvom navezali uradne trgovske vezi. Guverner horezmskega mesta Otrar Inal\xc4\x8duk je karavano napadel, \xc4\x8de\xc5\xa1 da so v njej vohuni, ki kujejo zaroto proti Horezmu. Stanje se je \xc5\xa1e poslab\xc5\xa1alo, ker guverner ni hotel pla\xc4\x8dati od\xc5\xa1kodnine in izro\xc4\x8diti krivcev. D\xc5\xbeingiskan je zatem poslal skupino treh odposlancev, dva Mongola in muslimana. \xc5\xa0ah je vse tri odposlance obril, muslimana obglavil, ostala dva pa poslal z njegovo glavo nazaj v Mongolijo. D\xc5\xbeingiskan je njegovo dejanje imel za globoko \xc5\xbealitev in predrznost ter je za\xc4\x8del na\xc4\x8drtovati vojni pohod proti Horezmu, ki je bil eden od njegovih najve\xc4\x8djih vojnih pohodov. _NEWLINE_Zbral je vojsko dvajsetih tumenov, se pravi okrog 200.000 mo\xc5\xbe, najsposobnej\xc5\xa1e generale in nekaj svojih sinov. Pred odhodom v Horezm je za svojega naslednika pred zbrano vojsko imenoval tretjega sina \xc3\x96gedeja in dolo\xc4\x8dil, da so naslednji veliki kani lahko samo njegovi neposredni potomci. Za vrhovnega poveljnika vseh mongolskih oboro\xc5\xbeenih sil, ki jih je pustil na Kitajskem, je imenoval svojega zvestega generala Mukalija. _NEWLINE_Mongolska vojska je preko gorovja Tjen\xc5\xa1an vkorakala na horezmsko ozemlje. Ko je D\xc5\xbeingiskan zbral dovolj podatkov o nasprotniku, je vojsko razdelil na tri skupine. Prvo skupino, ki je od\xc5\xa1la proti severovzhodu, je vodil sin D\xc5\xbeo\xc4\x8di. Druga skupina, ki je pod poveljstvom generala D\xc5\xbeebeja skrivoma od\xc5\xa1la proti jugovzhodu, bi morala skupaj s prvo skupino v obliki kle\xc5\xa1\xc4\x8d obkoliti Samarkand. Tretja skupina pod poveljstvom D\xc5\xbeingiskana in sina Toluja je od\xc5\xa1la proti severozahodu. _NEWLINE_\xc5\xa0ahova vojska je bila razpr\xc5\xa1ena na raznih poizvedovalnih pohodih in na \xc5\xa1ahov ukaz razdeljena na manj\xc5\xa1e enote, zbrane v mestih. Razdrobitev vojske je bila odlo\xc4\x8dilna za horezmski poraz, ker je omogo\xc4\x8dila Mongolom, da so jih kljub utrujenosti zaradi dolge poti brez te\xc5\xbeav porazili. Spopad z zdru\xc5\xbeeno vojsko bi imel verjetno precej druga\xc4\x8den izid. Mongoli so zaradi bolj\xc5\xa1e strategije in taktike hitro osvojili Otrar. D\xc5\xbeingiskan je po osvojitvi mesta dal usmrtiti mnogo prebivalcev, Inal\xc4\x8duku pa so iz ma\xc5\xa1\xc4\x8devanja v u\xc5\xa1esa in o\xc4\x8di nalili raztaljeno srebro. \xc5\xa0ah je proti koncu bitke pobegnil. D\xc5\xbeingiskan je za njim poslal Subedeja in D\xc5\xbeebeta z dvajset tiso\xc4\x8d vojaki in jima dal na razpolago dve leti \xc4\x8dasa, da ga ujameta. \xc5\xa0ah je v nepojasnjenih okoli\xc5\xa1\xc4\x8dinah kmalu zatem umrl. Po padcu glavnega mesta Samarkanda so prestolnico preselili v Buharo._NEWLINE_Mongolska osvajanja so bila brutalna. D\xc5\xbeingiskan je dvema svojima generaloma ukazal, da popolnoma uni\xc4\x8dita vse sledove Horezmskega cesarstva in generala nista uni\xc4\x8dila samo cesarskih pala\xc4\x8d, ampak cela mesta ter ob\xc5\xa1irne pa\xc5\xa1nike in polja. Zgodbe pravijo, da je D\xc5\xbeingiskan celo preusmeril tok manj\xc5\xa1e reke in jo speljal v \xc5\xa1ahov rojstni kraj, da bi ga zbrisal z zemeljske povr\xc5\xa1ine. _NEWLINE_Mohamed Ala ad-Dinov naslednik, \xc5\xa1ah D\xc5\xbealal Al-Din, ki je imel podporo bli\xc5\xbenjih mest in se je v o\xc4\x8detovi vojski ve\xc4\x8dkrat bojeval z Mongoli, je zaradi notranjih sporov do\xc5\xbeivel \xc5\xa1e en uni\xc4\x8dujo\xc4\x8d poraz. Po porazu je  pobegniti iz Buhare, kar je pomenilo konec Horezmskega cesarstva.\n_START_SECTION_\nGruzija in Vol\xc5\xa1ka Bolgarija\n_START_PARAGRAPH_\nPo zlomu Horezmskega cesarstva leta 1220 je D\xc5\xbeingiskan zbral svojo vojsko v Perziji in Armeniji, da bi se nato vrnila v Mongolijo. Vojsko je po Subedejevem nasvetu razdelil v dve koloni. Glavnina pod D\xc5\xbeingiskanovim poveljstvom se je vra\xc4\x8dala skozi Afganistan in severno Indijo, dva tumena z 20.000 vojaki pod D\xc5\xbeebetovim in Subedejevim poveljstvom pa preko Kavkaza in Rusije. Druga kolona je prodrla globoko v Armenijo in Azerbajd\xc5\xbean, opusto\xc5\xa1ila Gruzijo, oplenila genovsko trgovsko postojanko in utrdbo Teodozijo na polotoku Krimu in prezimila ob \xc4\x8crnem morju._NEWLINE_Na poti domov je Subedejeva vojska nameravala napasti Kip\xc4\x8dake, vendar jih je pred tem prestregla zdru\xc5\xbeena in slabo koordinirana vojska 80.000 vojakov iz Kijevske Rusije pod poveljstvom Mstislava Mstislavi\xc4\x8da Hali\xc5\xa1kega in Mstislava III. Kijevskega. Subedej je h knezoma poslal odposlance in zaprosil za separatni mir. Kneza sta pro\xc5\xa1njo zavrnila in odposlance pobila. Sledila je bitka pri Kalki, v kateri so Mongoli mnogo mo\xc4\x8dnej\xc5\xa1o kijevsko vojsko porazili, zatem pa sami do\xc5\xbeiveli poraz z Vol\xc5\xa1kimi Bolgari v bitki pri Kerneku na zavoju Samare. Ruski knezi so po porazu zaprosili za mir. Subedej je njihovi pro\xc5\xa1nji ustregel, s knezi pa ni imel milosti in jih je po mongolski navadi kot plemi\xc4\x8de obsodil na smrt brez prelivanja krvi. Subedej je dal zgraditi veliko leseno plo\xc5\xa1\xc4\x8dad, na kateri je obedoval s svojimi generali. \xc5\xa0est ruskih knezov, med njimi tudi Mstislava III. Kijevskega, so polo\xc5\xbeili pod plo\xc5\xa1\xc4\x8dad in jih poteptali.  _NEWLINE_D\xc5\xbeingiskan je od ujetnikov izvedel za obse\xc5\xbene pa\xc5\xa1nike onkraj bolgarskega ozemlja, ki bi lahko bili dobro izhodi\xc5\xa1\xc4\x8de za napad na Ogrsko in Evropo. D\xc5\xbeingiskan je zato poklical Subedeja v Mongolijo, D\xc5\xbeebe pa je na poti v Samarkand umrl. _NEWLINE_Subedej in D\xc5\xbeebe sta s svojo konjenico obkro\xc5\xbeila celo Kaspijsko jezero in na poti porazila vse vojske, razen Vol\xc5\xa1kih Bolgarov, kar je bil v tistih \xc4\x8dasih podvig brez primere. Novice o mongolskih zmagah so kmalu pri\xc5\xa1le tudi v Evropo. _NEWLINE_Subedejev in D\xc5\xbeebetov vojni pohod sta bila predvsem poizvedovalna pohoda, katerih namen je bil dobiti ob\xc4\x8dutek o politi\xc4\x8dnih in kulturnih razmerah v teh regijah. Leta 1225 sta se obe vojski vrnili v Mongolijo. Rezultat pohoda proti zahodu je bila priklju\xc4\x8ditev Transoksanije in Irana k \xc5\xbee dotlej zelo obse\xc5\xbenemu Mongolskemu cesarstvu in uni\xc4\x8denje vsega, kar se je upiralo. Mongoli iz Zlate horde pod poveljstvom D\xc5\xbeingiskanovega vnuka Batu kana so se \xc4\x8dez kak\xc5\xa1nih deset let vrnili in leta 1237 Osvojili Vol\xc5\xa1ko Bolgarijo in Kijevsko Rusijo. Njegov vojni pohod se je kon\xc4\x8dal leta 1240.\n_START_SECTION_\nZahodna Xia in dinastija Jin\n_START_PARAGRAPH_\nVazalni cesar Tangutskega cesarstva - Zahodne Xie je pred mongolskim pohodom v Horezm zavrnil sodelovanje v pohodu in mongolska vojska je od\xc5\xa1la na pohod brez njegovih vojakov. Cesar je poleg tega sklenil zavezni\xc5\xa1tvo s pora\xc5\xbeeno dinastijo Jin in ra\xc4\x8dunal, da se Mongoli po odhodu njihove vojske na zahod temu ne bodo mogli u\xc4\x8dinkovito upirati.  _NEWLINE_D\xc5\xbeingiskam je zato takoj po vrnitvi njegove vojske z zahoda leta 1226 spro\xc5\xbeil povra\xc4\x8dilni napad na Tangute. Njegova vojska je kmalu zasedla zavzela Heisui, Ganzhou in Suzhou, v jeseni pa \xc5\xa1e  Xiliang-fu. Eden od tangutskih generalov je izzval Mongole v odkrit spopad blizu Helanshana, vendar je bil pora\xc5\xbeen. Jeseni je D\xc5\xbeingiskan za\xc4\x8del oblegati  Lingzhou, prekora\xc4\x8dil Rumeno reko in porazil tangutsko vojsko, ki je prihajala na pomo\xc4\x8d v Lingzhou. Legenda pravi, da je D\xc5\xbeingiskan pred bitko na nebu videl pet zvezd, postavljenih v vrsto, kar je imel za znamenje (omen) svoje zmage.  _NEWLINE_Spomladi leta 1227 je d\xc5\xbeingiskanova vojska napadla in uni\xc4\x8dila tangutsko glavno mesto Ning Hia in na hitro osvojila province Xining, Xindu-fu in Deshun. V Deshunu se je general Ma Jianlong ve\xc4\x8d dni silovito upiral mongolskim napadom in osebno vodil nekaj izpadom pred mestna vrata, vendar je zaradi ran, ki jih je dobil v bitki, kasneje umrl. D\xc5\xbeingiskan je po osvojitvi Deshuna od\xc5\xa1el v Liupanshan v provinci Gansu, da bi se izognil poletni vro\xc4\x8dini. Novi tangutski cesar se je Mongolom vdal in kmalu za njim so se vdali \xc5\xa1e ostali Tanguti. Njihovo izdajstvo in upor se je kon\xc4\x8dal s pobojem cele cesarske dru\xc5\xbeine in tangutska dinastija je dokon\xc4\x8dno izginila.\n_START_SECTION_\nNasledstvo\n_START_PARAGRAPH_\nD\xc5\xbeingiskan je imel pri izbiri svojega naslednika precej te\xc5\xbeko nalogo. Ena od te\xc5\xbeav je bilo sporno o\xc4\x8detovstvo najstarej\xc5\xa1ega sina D\xc5\xbeo\xc4\x8dija, kar je \xc5\xa1e posebej poudarjal drugi sin \xc4\x8cagataj. Tajna zgodovina Mongolov pravi, da je \xc4\x8cagataj tik pred invazijo na Horezmsko cesarstvo pred o\xc4\x8detom in brati izjavil, da D\xc5\xbeo\xc4\x8dija nikoli ne bo priznal za D\xc5\xbeingiskanovega naslednika. Njegova izjava je bila verjetno klju\xc4\x8dnega pomena, da je bil za D\xc5\xbeingiskanovega naslednika izbran  \xc3\x96gedej.\n_START_SECTION_\nSmrt in pogreb\n_START_PARAGRAPH_\nTajna zgodovina Mongolov pravi, da je D\xc5\xbeingiskan po porazu Tangutov leta 1227 umrl. Vzrok njegove smrti ni povsem jasen in poln \xc5\xa1pekulacij. Med mo\xc5\xbenimi vzroki se omenjajo padec s konja, posledice starih ran, tangutsko  prekletstvo, starost, bolezen in iz\xc4\x8drpanost. Galicijsko-volinjska kronika trdi, da je bil ubit v bitki s Tanguti. Kasnej\xc5\xa1e mongolske kronike povezujejo njegovo smrt s tangutsko princeso, ki jo je vzel kot vojni plen. Ena od kronik iz 17. stoletja pravi celo to, da je imela princesa v vagini skrite majhne kle\xc5\xa1\xc4\x8de, s katerimi je do smrti ranila D\xc5\xbeingiskana. Mnogi mongolski avtorji so dvomili v to verzijo njegove smrti in sumili, da so si jo izmislili rivalski Oiradi._NEWLINE_D\xc5\xbeingiskan je zahteval, naj ga pokopljejo v neozna\xc4\x8den grob, skladno z obi\xc4\x8daji njegovega plemena. Njegovo truplo so odpeljali v Mongolijo, domnevno v njegov rojstni kraj v provinci Henti, in ga pokopali ob reki Onon v pogorju Burkan Kaldun. Legenda pravi, da je pogrebna povorka pobila vse ljudi, na katere je naletela, potem pa \xc5\xa1e ve\xc4\x8dino udele\xc5\xbeencev povorke, da bi \xc4\x8dim bolj zakrila sled za njegovim grobom. Mnogo let po njegovi smrti so v njegov spomin zgradili D\xc5\xbeingiskanov mavzolej, ki pa ne stoji na njegovem grobu._NEWLINE_Mongolsko ustno izro\xc4\x8dilo pravi, da preko njegovega groba zdaj te\xc4\x8de reka, ki je spremenila svoj tok, tako da ga je nemogo\xc4\x8de odkriti. Na enak na\xc4\x8din pogreba naletimo pri sumerskem kralju Gilgame\xc5\xa1u iz Uruka in hunskemu poglavarju Atili. Druge pripovedke pravijo, da so njegov grob steptali konji, potem pa so na tem mestu posadili drevesa. K skrivanju groba je nekaj doprinesel tudi permafrost. _NEWLINE_6. oktobra 2004 so med skupnimi mongolsko-japonskimi arheolo\xc5\xa1kimi izkopavanji odkrili ostanke zgradbe, za katero menijo, da je bila D\xc5\xbeingiskanova cesarska pala\xc4\x8da. Odkritje pala\xc4\x8de je pove\xc4\x8dalo verjetnost odkritja izgubljenega in dolgo iskanega D\xc5\xbeingiskanovega groba._NEWLINE_D\xc5\xbeingiskan je zapustil vojsko ve\xc4\x8d kot 129.000 mo\xc5\xbe. 28.000 mo\xc5\xbe so dobili njegovi bratje in sinovi. Najmlaj\xc5\xa1i sin Tuluj je nasledil ve\xc4\x8d kot 100.000 mo\xc5\xbe, med katerimi je bila glavnina elitne mongolske konjenice. Toluj je po mongolski tradiciji kot najmlaj\xc5\xa1i sin nasledil tudi o\xc4\x8detovo lastnino. \xc4\x8cagataj, \xc3\x96gedej in Kulanin sin Geled\xc5\xbeijan so dobili po 4.000 mo\xc5\xbe, njegova mati in potomci njegovih treh bratov pa po 3.000 mo\xc5\xbe.\n_START_SECTION_\nPolitika in gospodarstvo\n_START_PARAGRAPH_\nMongolsko cesarstvo je bilo etni\xc4\x8dno in kulturno najbolj raznoliko cesarstvo v \xc4\x8dlove\xc5\xa1ki zgodovini. Ve\xc4\x8dina nomadskega prebivalstva se je v voja\xc5\xa1kem in civilnem \xc5\xbeivljenju pri\xc5\xa1tevala k Mongolom, \xc4\x8deprav so bili po nacionalnosti morda Turki ali pripadniki katere druge nacionalnosti. V cesarstvu je veljal civilni in voja\xc5\xa1ki pravni red, predpisan z D\xc5\xbeingiskanovim zakonikom Jasa.  V dr\xc5\xbeavni upravi in vojski so bile bolj kot nacionalna in verska pripadnost pomembne sposobnost in zasluge. Izjema so bili D\xc5\xbeingiskan in njegova dru\xc5\xbeina._NEWLINE_Na vero so gledali kot na povsem osebno stvar, ki ni predmet zakona in vme\xc5\xa1avanja, zato je bila v cesarstvu velika verska strpnost in svoboda. Malo pred prihodom D\xc5\xbeingiskana na oblast se je njegov pokrovitelj  in kasneje nasprotnik Togril (Ong kan) spreobrnil v nestorijansko kr\xc5\xa1\xc4\x8danstvo, sicer pa so mongolska plemena prakticirala tudi budizem, islam, \xc5\xa1amanizem in kr\xc5\xa1\xc4\x8danstvo. Verske osebnosti in delno tudi u\xc4\x8ditelji in zdravniki so bili opro\xc5\xa1\xc4\x8deni pla\xc4\x8devanja davkov. _NEWLINE_Sodobni mongolski zgodovinarji trdijo, da je D\xc5\xbeingiskan proti koncu svojega \xc5\xbeivljenja posku\xc5\xa1al ustvariti civilno dr\xc5\xbeavo, v kateri bi veljala Velika Jasa. V dr\xc5\xbeavi bi bili pred zakonom vsi enaki, tudi \xc5\xbeenske. Za tak\xc5\xa1no trditev, pa tudi za diskriminatorno politiko do stalno naseljenih prebivalcev, na primer Kitajcev,  ni nobenega trdnega dokaza. \xc5\xbdenske so v cesarstvu in v dru\xc5\xbeini igrale relativno pomembno vlogo. T\xc3\xb6regene katun, na primer, je bila nekaj \xc4\x8dasa celo cesarica Mongolskega cesarstva. Sodobni strokovnjaki se strinajo, da je cesarstvo vodilo politiko, ki je vzpodbujala trgovino in komunikacije in je znana pod imenom Pax Mongolica ali Mongolski mir. _NEWLINE_D\xc5\xbeingiskan se je zavedal, da za upravljanje osvojenih mest in dr\xc5\xbeav ter dr\xc5\xbeavno upravo potrebuje sposobne ljudi, ki jih med nomadskimi Mongoli brez tovrstnih izku\xc5\xa1enj ni mogel najti. Za svojega svetovalca in vodjo dr\xc5\xbeavne uprave je zato vzel kitanskega kneza in vojnega ujetnika Yel\xc3\xbc Chucaja, ki je to delo pred tem opravljal za dinastijo Jin. Chucai  je upravljal del Mongolskega cesarstva in postal zaupnik tudi D\xc5\xbeingiskanovega naslednika  \xc3\x96gedeja.\n_START_SECTION_\nVojska\n_START_PARAGRAPH_\nD\xc5\xbeingiskan je popolnoma zaupal svojim generalom, predvsem Mukaliju, D\xc5\xbeebetu in Subedeju. Imenoval jih je za svoje svetovalce in jim podelil privilegije, ki so bili sicer rezervirani samo za D\xc5\xbeingiskanove dru\xc5\xbeinske \xc4\x8dlane. Dovolil jim je, da se na vojnih pohodih dale\xc4\x8d od Mongolije odlo\xc4\x8dajo povsem samostojno in od njih zahteval neomajno zvestobo. General Mukali, na primer, je poveljeval mongolski vojski proti dinastiji Jin, medtem ko je bil D\xc5\xbeingiskan v Srednji Aziji, Subedej in D\xc5\xbeebe pa sta bila povsem samostojna na velikem pohodu v Zakavkazje in Kijevsko Rusijo. _NEWLINE_Mongolska vojska je bila zelo uspe\xc5\xa1na tudi pri obleganju mest. Mesta so odrezali od virov hrane in vode in pred svojo vojsko postavili nasprotnikove vojne ujetnike. Oblegovalno tehniko in stroje so povzeli od pokorjenih narodov. In\xc5\xbeenirske enote, v katerih so bili predvsem muslimani in Kitajci, so stalno spremljale mongolsko konjenico. Druga ustaljena taktika mongolske vojske je bil navidezen umik, ki je pretrgal sovra\xc5\xbene formacije in zvabila manj\xc5\xa1e voja\xc5\xa1ke enote od njihove glavnine. Odcepljene enote so obi\xc4\x8dajno napadli iz zasede in jih potolkli  in se zatem obrnili v protinapad. _NEWLINE_Drugo pomembno vlogo v mongolski voja\xc5\xa1ki organizaciji je igral komunikacijski in oskrbovalni sistem cest jam, ki so ga organizirali in zgradili po kitajskih vzorih. D\xc5\xbeingiskan je posebno pozornost posve\xc4\x8dal hitrosti zbiranja voja\xc5\xa1kih enot in komunikacij med njimi, zato je bil proti koncu njegovega \xc5\xbeivljenja  sistem jam vzpostavljen po skoraj celem Mongolskem cesarstvu. _NEWLINE_Voja\xc5\xa1ke enote so bile organizirane po deseti\xc5\xa1kem sistemu v enote po deset, sto, tiso\xc4\x8d in deset tiso\xc4\x8d vojaki (tuman). K opremi konjenika je spadal usnjen oklep, \xc5\xbeelezna \xc4\x8delada, trije loki s tremi tuli in 75\xc2\xa0cm dolgimi pu\xc5\xa1\xc4\x8dicami, majhna pila za ostrenje pu\xc5\xa1\xc4\x8dic in enorezno bodalo.\n_START_SECTION_\nObdobje po D\xc5\xbeingiskanovi smrti\n_START_PARAGRAPH_\nMed ljudmi prevladuje mnenje, da je celotno ozemlje Mongolskega cesarstva osvojil D\xc5\xbeingiskan, kar seveda ne dr\xc5\xbei. V \xc4\x8dasu njegove smrti se je Mongolsko cesarstvo raztezalo od Kaspijskega jezera do Japonskega morja in se potem \xc5\xa1irilo \xc5\xa1e naslednjo generacijo po njegovi smrti leta 1227. Svoje najve\xc4\x8dji obseg je doseglo med \xc3\x96gedejevim vladanjem, ko je mongolska vojska osvojila \xc5\xa1e Perzijo, ostanke dinastije Xia, ostanke Horezmskega cesarstva in se spopadla s kitajsko dinastijo Song. Vojna s Songi se je kon\xc4\x8dala leta 1279 z osvojitvijo celotnega kitajskega ozemlja. Meje cesarstva so se pomaknile tudi globoko v Rusijo in vzhodno Evropo.\n_START_SECTION_\nPercepcije\n_START_PARAGRAPH_\nPogledi na D\xc5\xbeingiskana so podobni pogledom na druge velike osvajalce in so odvisni predvsem od tega, ali je gledalec na zmagoviti ali na pora\xc5\xbeeni strani. V mnogih kulturah v razli\xc4\x8dnih geografskih regijah se o njem pi\xc5\xa1e zelo negativno, predvsem zaradi krutost in uni\xc4\x8devalnosti njegove vojske, drugod pa se nanj gleda tudi s pozitivne strani.\n_START_SECTION_\nPozitivne\n_START_PARAGRAPH_\nD\xc5\xbeingiskan je po ustanovitvi enotnega Mongolskega cesarstva omogo\xc4\x8dil ponovno vzpostavitev Svilne ceste, ki je pospe\xc5\xa1ila komunikacije in trgovino med kr\xc5\xa1\xc4\x8dansko Evropo, muslimansko Srednjo Azijo in budisti\xc4\x8dnim Daljnim Vzhodom. _NEWLINE_Mnogi zgodovinarji trdijo, da je D\xc5\xbeingiskan v svoje vladanje vpeljal dolo\xc4\x8deno stopnjo meritokracije, bil strpen do vseh verstev in je svojo politiko jasno predo\xc4\x8dil vsem svojim vojakom. V ve\xc4\x8djem delu sodobne Tur\xc4\x8dije nanj gledajo kot na velikega voja\xc5\xa1kega poveljnika  in po njem pogosto imenujejo svoje otroke.\n_START_SECTION_\nMongolija\n_START_PARAGRAPH_\nV Mongoliji D\xc5\xbeingiskana \xc4\x8dastijo \xc5\xbee dolga stoletja ne samo Mongoli, ampak tudi druge etni\xc4\x8dne skupine, na primer Turki, predvsem zaradi povezav z mongolsko dr\xc5\xbeavo, njeno politi\xc4\x8dno in gospodarsko organizacijo in njenimi voja\xc5\xa1kimi uspehi. Iz njega so, predvsem Mongoli, naredili skoraj nadnaraven lik. _NEWLINE_V komunisti\xc4\x8dnem obdobju se je pogosto prikazoval kot reakcionar, njegove pozitivne lastnosti pa so se obi\xc4\x8dajno zamol\xc4\x8dale. Leta 1962 so mu ob 800. obletnici rojstva v njegovem rojstnem kraju postavili spomenik in imeli konferenco, ki je povzro\xc4\x8dila val kritik iz Sovjetske zveze in razre\xc5\xa1itev sekretarja centralnega komiteja vladajo\xc4\x8de Mongolske ljudske revolucionarne stranke T\xc3\xb6m\xc3\xb6r-Ochirja. Ko je v zgodnjih 1990. letih pri\xc5\xa1lo v Mongoliji do vzpostavitve demokracije, je spomin na D\xc5\xbeingiskana in tradicionalno nacionalno identiteto ponovno o\xc5\xbeivel, delno tudi zaradi slabega mnenja, ki so ga imeli o njem v obdobju Mongolske ljudske republike. Postal je ena klju\xc4\x8dnih figur nacionalne identitete. Mongoli gledajo nanj pozitivno, predvsem zaradi zdru\xc5\xbeitve sprtih mongolskih plemen. Med Mongoli, predvsem med mlaj\xc5\xa1o generacijo, ni ni\xc4\x8d nenavadnega, \xc4\x8de Mongolijo imenujejo  "D\xc5\xbeingiskanova Mongolija", Mongole "D\xc5\xbeingiskanovi otroci", D\xc5\xbeingiskana pa "o\xc4\x8de Mongolov". _NEWLINE__NEWLINE_Njegovo ime in podoba se pojavljata na \xc5\xa1irikopotro\xc5\xa1nih proizvodih, ulicah, zgradbah in drugod. Njegov obraz najdemo na nalepkah \xc5\xbeganih pija\xc4\x8d, pa tudi na bankovcih za 500, 1.000, 5.000 in 10.000 mongolskih tugrikov. Po njem se imenuje glavno mednarodno letali\xc5\xa1\xc4\x8de v Ulan Batorju, pred parlamentom pa stoji njegov spomenik. Njegovo ime in lik so \xc5\xbee ve\xc4\x8dkrat posku\xc5\xa1ali za\xc5\xa1\xc4\x8dititi, da njegova podoba ne bi postala preve\xc4\x8d vsakdanja in plitva.  _NEWLINE_Kakorkoli \xc5\xbee, v Mongoliji danes nanj gledajo kot na ustanovitelja Mongolskega cesarstva, ki je osnova dana\xc5\xa1nje mongolske dr\xc5\xbeave, in enega najprominentnej\xc5\xa1ih mongolskih voditeljev.    _NEWLINE_ D\xc5\xbeingiskan je zaslu\xc5\xbeen, da so Mongoli izplavali iz anonimnosti in namesto nedefinirane skupnosti razli\xc4\x8dnih plemen dobili politi\xc4\x8dno in etni\xc4\x8dno identiteto. Utrdil je mnogo mongolskih obi\xc4\x8dajev in zagotovil stabilnost in enotnost v \xc4\x8dasu skorajda endemi\xc4\x8dnih medplemenskih vojn. Zaslu\xc5\xbeen je za uvedbo tradicionalne mongolske pisave in prvega mongolskega pisanega zakonika Jasa (Ikh Zasag). Veliko se govori in pi\xc5\xa1e o njegovi krutosti. Mongoli o tem pravijo, da so zgodovinski zapisi nemongolskega porekla nepo\xc5\xa1teno uperjeni proti D\xc5\xbeingiskanu, da je \xc5\xa1tevil\xc4\x8dnost pokolov pretirana, njegova pozitivna vloga pa  podcenjena.\n_START_SECTION_\nKitajska\n_START_PARAGRAPH_\nV Ljudski republiki Kitajski gledajo na D\xc5\xbeingiskana razli\xc4\x8dno. V Notranji Mongoliji, v kateri \xc5\xbeivi okrog pet milijonov Mongolov, kar je skoraj dvakrat ve\xc4\x8d kot v Mongoliji, stoji ve\xc4\x8d njegovih spomenikov in se po njem imenuje ve\xc4\x8d javnih zgradb. _NEWLINE_D\xc5\xbeingiskan ni osvojil cele Kitajske. To je uspelo \xc5\xa1ele njegovemu vnuku Kublajkanu, ustanovitelju dinastije Yuan, kateremu pogosto pripisujejo zasluge za zdru\xc5\xbeitev Kitajske v eno dr\xc5\xbeavo. D\xc5\xbeingiskan se mnogokrat pojavlja tudi v umetnosti in literaturi, v kateri poudarjajo predvsem njegove voja\xc5\xa1ke sposobnosti in politi\xc4\x8dni genij. Obdobje mongolske dinastije Yuan je imelo neizbrisne posledice za kitajsko politi\xc4\x8dno in socialno strukturo naslednjih nekaj generacij. Na D\xc5\xbeingiskana in njegove naslednike, ki so uspeli okupirati Kitajsko \xc5\xa1ele po 65 letih vojn, se \xc5\xa1e danes gleda z me\xc5\xa1animi ob\xc4\x8dutki.\n_START_SECTION_\nNegativne\n_START_PARAGRAPH_\nV Iraku in Iranu na D\xc5\xbeingiskana \xc5\xa1e vedno gledajo kot na uni\xc4\x8devalnega in genocidnega voja\xc5\xa1kega mogo\xc4\x8dnika, ki je na Srednjem Vzhodu povzro\xc4\x8dil strahotno \xc5\xa1kodo in pokole prebivalstva. Podobno nanj gledajo v Afganistanu in drugih netur\xc5\xa1kih muslimanskih dr\xc5\xbeavah. Izjema so Hazarejci iz osrednjega Afanistana, za katere trdijo, da so potomci vojakov velikega mongolskega garizona, ki je bil nastanjen v tej pokrajini. Osvojitve Bagdada, Samarkanda, Urgen\xc4\x8da, Kijeva in Vladimira so se kon\xc4\x8dale z masovnimi pokoli prebivalcev. Enako se je zgodilo v ju\xc5\xbenem delu pokrajine Kuzistan v Iranu, kjer so Mongoli pobili skoraj celotno prebivalstvo. D\xc5\xbeingiskanov naslednik Hulegu kan je na podoben na\xc4\x8din uni\xc4\x8dil ve\xc4\x8dino severnega Irana. Iranska ljudstva ga zato vzporejajo z Aleksandrom Velikim in Timur Lenkom in ga imajo ze enega najbolj preziranih osvajalcev Irana. V ve\xc4\x8djem delu Rusije, Srednjega Vzhoda, Koreje, Kitajske, Ukrajine, Poljske in Mad\xc5\xbearske povezujejo D\xc5\xbeingiskana in njegov re\xc5\xbeim z mno\xc5\xbei\xc4\x8dnimi poboji in uni\xc4\x8devanjem.\n_START_SECTION_\nNastanek imena in naslova\n_START_PARAGRAPH_\nO izvoru imena Tem\xc3\xbcd\xc5\xbein obstoja mnogo teorij. Ker so prebivalci mongolske nacionalnosti njegovo ime povezovali z besedo \xc4\x8ding, ki v mongol\xc5\xa1\xc4\x8dini pomeni \xc2\xbbmo\xc4\x8d\xc2\xab, je zme\xc5\xa1njava popolna, saj se beseda ne ujema z etimologijo._NEWLINE_Ena od teorij namiguje, da koren imena izhaja  iz  palatalizirane oblike mongolske in tur\xc5\xa1ke besede tenggis, ki pomeni "ocean", "oceanski" ali \xc2\xbbzelo razse\xc5\xbeen\xc2\xab. Za Mongole sta bila tenggis Bajkalsko jezero in morje. \xc4\x8ce bi bila osnova D\xc5\xbeingiskanovega imena resni\xc4\x8dno beseda tenggis, bi njegovo ime pisali kot Tenggis kan, kar seveda ni res. _NEWLINE_Njegovo ime bi lahko bilo nastalo tudi iz kitajske besede Zh\xc3\xa8ng, ki pomeni \xc2\xbbpravi\xc2\xab, \xc2\xbbpravi\xc4\x8den\xc2\xab\xc2\xa0ali \xc2\xbbresni\xc4\x8den\xc2\xab. Iz besede Zh\xc3\xa8ng bi z mongolskim pridevni\xc5\xa1kim obrazilom \xe2\x80\x93s nastala beseda \xc5\xbdengis, ki bi se v srednjeve\xc5\xa1ki romanizirani obliki pisala kot Gengis. Njegovo ime se je v 13. stoletju v Mongoliji zelo verjetno izgovarjalo \xc2\xbb\xc4\x8cingis\xc2\xab._NEWLINE_Tajna zgodovina Mongolov pravi, da je Tem\xc3\xbcd\xc5\xbein dobil ime po silnem tatarskem voj\xc5\xa1\xc4\x8daku, ki je bil ujetnik njegovega o\xc4\x8deta  Jes\xc3\xbcgeja. Ime Tem\xc3\xbcd\xc5\xbein naj bi nastalo iz besede tem\xc3\xbcr, ki pomeni \xc2\xbb\xc5\xbeelezo\xc2\xab\xc2\xa0(v sodobni mongol\xc5\xa1\xc4\x8dini: \xd1\x82\xd3\xa9\xd0\xbc\xd3\xa9\xd1\x80, t\xc3\xb6m\xc3\xb6r). Ime bi lahko pomenilo tudi izku\xc5\xa1enega kova\xc4\x8da. Ker ni nobenega otipljivega dokaza, da bi imel D\xc5\xbeingiskan kakr\xc5\xa1nokoli znanje in sloves kova\xc4\x8da, bi njegovo ime lahko kazalo na to, da je bil eden od prednikov znan kova\xc4\x8d. Zadnja interpretacija bi lahko pojasnila tudi imeni Tem\xc3\xbclin in Tem\xc3\xbcge, ki izhajajo iz istega korena.\n_START_SECTION_\nSodobna izgovarjava\n_START_PARAGRAPH_\nD\xc5\xbeingiskanovo ime se v sodobnih jezikih izgovarja zelo razli\xc4\x8dno. V mongol\xc5\xa1\xc4\x8dini se izgovarja \xc4\x8cingis haan, v kitaj\xc5\xa1\xc4\x8dini (pinjin) Ch\xc3\xa9ngj\xc3\xads\xc4\xab H\xc3\xa1n, v tur\xc5\xa1\xc4\x8dini Cengiz Han, \xc4\x8cengez Kan, \xc4\x8cinggis Kan, \xc4\x8cinggis Haan, \xc4\x8cingis Kan, D\xc5\xbeengis Kan itd, v sloven\xc5\xa1\xc4\x8dini pa D\xc5\xbeingiskan in D\xc5\xbeingis kan. _NEWLINE_Tem\xc3\xbcd\xc5\xbein se v poenostavljeni kitaj\xc5\xa1\xc4\x8dini pi\xc5\xa1e \xe6\x9c\xa8\xe7\x9c\x9f, v tradicionalni kitaj\xc5\xa1\xc4\x8dini \xe9\x90\xb5\xe6\x9c\xa8\xe7\x9c\x9e (pinjin: Ti\xc4\x9bm\xc3\xb9zh\xc4\x93n)._NEWLINE_Ko je Kublajkan leta 1271 ustanovil dinastijo Yuan, je svojega starega o\xc4\x8deta D\xc5\xbeingiskana vpisal v seznam vladarjev kot ustanovitelja dinastije z imenom Taizu (kitajsko: \xe5\xa4\xaa\xe7\xa5\x96). D\xc5\xbeingiskan se zato v kitajskem zgodovinopisju omenja tudi kot Yuan Taizu (kitajsko: \xe5\x85\x83\xe5\xa4\xaa\xe7\xa5\x96).'